pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ปลัดแรงงาน 'ย้ำ' แรงงาน 4.0 ต้องทำงานปลอดภัยและสุขภาพอนามัยดี
วันพฤหัสบดีที่ 19 ตุลาคม 2560
ปลัดแรงงาน 'ย้ํา' แรงงาน 4.0 ต้องทํางานปลอดภัยและสุขภาพอนามัยดี
ปลัดแรงงาน เน้นย้ํา แรงงาน 4.0 ต้องทํางานด้วยความปลอดภัยและสุขภาพอนามัยดี นายจ้าง ลูกจ้าง ต้องปฏิบัติตามกฎของความปลอดภัยอย่างเคร่งครัด เพื่อไม่ให้เกิดความสูญเสียจากอุบัติเหตุในการทํางาน
นายจรินทร์ จักกะพาก ปลัดกระทรวงแรงงาน เป็นประธานเปิดงานวันความปลอดภัยในการทํางาน ครั้งที่ 22 ของบริษัท อาหารยอดคุณ จํากัด และบริษัท ยูนิแชมป์ จํากัด ณ บริษัท อาหารยอดคุณ จํากัด มีนบุรี กทม. วันนี้ (19 ต.ค. 60) โดยกล่าวว่า “การที่บริษัทจัดให้มีงานวันความปลอดภัยในการทํางานขึ้น ถือว่าบริษัทให้ความสําคัญในเรื่องความปลอดภัยในการทํางานของพนักงานเป็นอย่างมาก ซึ่งกิจกรรมภายในงานยังสามารถช่วยกระตุ้นให้พนักงานเกิดความตระหนักในเรื่องความปลอดภัยในการทํางาน อีกทั้งยังช่วยสร้างการรับรู้ในองค์ความรู้ต่างๆ อันเป็นประโยชน์สําหรับการนําไปปรับใช้ในการทํางาน ตลอดจนในชีวิตประจําวัน เพื่อร่วมกันสร้างให้เกิดวัฒนธรรมความปลอดภัยขึ้น ซึ่งการสร้างวัฒนธรรมความปลอดภัยจะเกิดขึ้นได้ นอกจากภาครัฐให้การส่งเสริมแล้ว จําเป็นต้องได้รับความร่วมมือจากฝ่ายนายจ้างให้การสนับสนุนทั้งด้านนโยบาย การบริหารจัดการ และงบประมาณ เพื่อปรับปรุง พัฒนาสภาพการทํางาน เพื่อให้พนักงานสามารถทํางานได้อย่างปลอดภัยและมีความสุขในการทํางาน และฝ่ายลูกจ้างต้องปฏิบัติตามกฎของความปลอดภัยอย่างเคร่งครัด ไม่ว่าจะเป็นเรื่องการสวมใส่อุปกรณ์ป้องกันอันตรายส่วนบุคคล การปฏิบัติตามขั้นตอนและวิธีการทํางาน รวมทั้งทําหน้าที่เสนอแนะสิ่งที่ต้องดําเนินการปรับปรุงเพื่อให้เกิดความปลอดภัยในการทํางาน
ทั้งนี้ พลเอก ศิริชัย ดิษฐกุล รัฐมนตรีว่าการกระทรวงแรงงาน ให้ความสําคัญกับความปลอดภัยตามนโยบาย Safety Thailand ที่ขับเคลื่อนร่วมกับ 10 กระทรวงที่เกี่ยวข้อง เป็นอย่างมาก ซึ่งกระทรวงแรงงาน โดยกรมสวัสดิการและคุ้มครองแรงงาน ได้มีนโยบายและกลไกการขับเคลื่อนงานความปลอดภัยในการทํางานให้เป็นรูปธรรมมากขึ้น อาทิ การประกาศระเบียบวาระแห่งชาติ “แรงงานปลอดภัยและสุขภาพอนามัยดี” ระยะที่ 2 (พ.ศ. 2560-2569) และแผนแม่บทด้านความปลอดภัยฯ แห่งชาติ ฉบับที่ 2 (พ.ศ. 2560 - 2564) เป็นกรอบในการดําเนินงาน การสนับสนุนการดําเนินงานความปลอดภัยและอาชีวอนามัย เพื่อรองรับอนุสัญญาองค์การแรงงานระหว่างประเทศ ฉบับที่ 187 โดยมีเป้าหมายเพื่อลดความสูญเสียชีวิต การบาดเจ็บ และทรัพย์สินลงร้อยละ 5”
​ “การจัดงานในวันนี้ บริษัทได้ใช้ธีมงาน Safety 4.0 ซึ่งจะเห็นว่าบริษัทมีความตั้งใจในการนําเทคโนโลยีเข้ามาใช้เพื่อให้เกิดประโยชน์ ทําให้การเข้าถึงเรื่องความปลอดภัยในการทํางานเป็นเรื่องง่ายสําหรับพนักงาน ให้สามารถรับข่าวสารได้อย่างรวดเร็ว ถือว่าเป็นอีกช่องทางหนึ่งในการพัฒนาการบริหารงานความปลอดภัยให้บรรลุเป้าหมายได้อย่างมีประสิทธิภาพ" ปลัดแรงงาน กล่าวในท้ายที่สุด
+++++++++++++++++++
กองเผยแพร่และประชาสัมพันธ์
ปริยรณ พรหมสาขา ณ สกลนคร ภาพและข่าว
19 ตุลาคม 2560
รัฐบาลไทย-ข่าวทำเนียบรัฐบาล-กรมทางหลวงดำเนินโครงการก่อสร้างทางหลวงหมายเลข 33 บ้านหนองเอี่ยน - สตึงบท อ.อรัญประเทศ จ.สระแก้ว มีความคืบหน้า ร้อยละ 52
วันศุกร์ที่ 18 พฤษภาคม 2561
กรมทางหลวงดําเนินโครงการก่อสร้างทางหลวงหมายเลข 33 บ้านหนองเอี่ยน - สตึงบท อ.อรัญประเทศ จ.สระแก้ว มีความคืบหน้า ร้อยละ 52
กรมทางหลวง (ทล.) กระทรวงคมนาคม ดําเนินโครงการก่อสร้างทางหลวงหมายเลข 33 บ้านหนองเอี่ยน - สตึงบท อ.อรัญประเทศ จ.สระแก้ว มีความคืบหน้า ร้อยละ 52
คาดว่าการก่อสร้างจะแล้วเสร็จในเดือนกันยายน 2561 เพื่อรองรับการขยายตัวทางด้านเศรษฐกิจในพื้นที่เขตเศรษฐกิจพิเศษชายแดน สนับสนุนการเดินทางและการขนส่ง แก้ไขปัญหาการจราจร และส่งเสริมการท่องเที่ยว
นายธานินทร์ สมบูรณ์ อธิบดีกรมทางหลวง กล่าวว่า ปัจจุบันการค้าบริเวณจุดผ่านแดนบ้านคลองลึก และตลาดโรงเกลือ อ.อรัญประเทศ จ.สระแก้ว เจริญเติบโตอย่างรวดเร็ว ประเทศไทยและประเทศกัมพูชาจึงมีความเห็นร่วมกันว่า ควรเปิดจุดผ่านแดนถาวรแห่งใหม่ภายใต้แนวคิด “แยกคน แยกสินค้าออกจากกัน” โดยเลือกบริเวณชายแดนบ้านหนองเอี่ยน ต.ท่าข้าม อ.อรัญประเทศ จ.สระแก้ว ซึ่งตรงกับบ้านสตึงบท ต.ปอยเปต อ.โอโจรว จ.บันเตียเมียนเจย ประเทศกัมพูชา เพื่อทําเป็นจุดผ่านแดนถาวรแห่งใหม่ เนื่องจากพื้นที่ก่อสร้างเป็นพื้นที่ความมั่นคง ทล. จึงได้ประสานความร่วมมือกับกองทัพบก โดยกรมการทหารช่างเป็นผู้ดําเนินโครงการ ประกอบด้วย การก่อสร้างถนนและสะพานจากฝั่งไทยข้ามห้วยพรมโหดไปยังฝั่งกัมพูชา ระยะทางรวม 4.7 กิโลเมตร ก่อสร้างเป็นถนนผิวจราจรและไหล่ทางแบบแอสฟัลท์คอนกรีตแต่ละทิศทางกว้าง 7 เมตร ไหล่ทางด้านซ้ายกว้าง 2.50 เมตร ไหล่ทางด้านขวากว้าง 1.50 เมตร พร้อมก่อสร้างอาคารระบายน้ํา สําหรับสะพานข้ามพรมแดนเป็นคอนกรีตอัดแรง แบ่งช่วงสะพานออกเป็น 16 ช่วง ความยาวรวม 620 เมตร สะพานฝั่งไทยยาว 405 เมตร สะพานฝั่งกัมพูชายาว 215 เมตร สะพานกว้าง 17 เมตร ขนาด 2 ช่องจราจร ผิวจราจรในแต่ละทิศทางกว้าง 3.50 เมตร ไหล่ทางด้านซ้าย กว้าง 2.50 เมตร ทางเท้ากว้างข้างละ 1.20 เมตร มีช่องลอดเหนือระดับน้ําสูงสุด 5 เมตร พร้อมติดตั้งระบบไฟฟ้าแสงสว่างบนสะพาน ปัจจุบันการก่อสร้างมีความคืบหน้า ร้อยละ 52 คาดว่าจะแล้วเสร็จพร้อมเปิดให้ประชาชนสัญจรได้ประมาณเดือนกันยายน 2561 เพื่ออํานวยความสะดวก ลดระยะเวลาการเดินทาง บรรเทาความหนาแน่นของการจราจรจากการขนส่งสินค้าและนักท่องเที่ยวบริเวณด่านผ่านแดนคลองลึกและตลาดโรงเกลือ รวมทั้งสนับสนุนศักยภาพจุดผ่านแดนถาวรแห่งใหม่ ซึ่งเป็นส่วนหนึ่งในการส่งเสริมนโยบายและแนวทางความร่วมมือทางเศรษฐกิจของประชาคมเศรษฐกิจอาเซียน
รัฐบาลไทย-ข่าวทำเนียบรัฐบาล-รมว.พม. รับมอบสิ่งของบริจาคจากภาคเอกชน พร้อมเร่งส่งมอบของให้กลุ่มเป้าหมายที่เดือดร้อนจากโรคโควิด-19
วันพฤหัสบดีที่ 14 พฤษภาคม 2563
รมว.พม. รับมอบสิ่งของบริจาคจากภาคเอกชน พร้อมเร่งส่งมอบของให้กลุ่มเป้าหมายที่เดือดร้อนจากโรคโควิด-19
รมว.พม. รับมอบสิ่งของบริจาคจากภาคเอกชน พร้อมเร่งส่งมอบของให้กลุ่มเป้าหมายที่เดือดร้อนจากโรคโควิด-19
วันนี้ (14 พ.ค. 63) เวลา 14.00 น. ที่บริเวณโถงชั้น 1 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) รับมอบของบริจาคจากภาคเอกชน ได้แก่ 1. บริษัท ดูเม็กซ์ จํากัด ประเทศไทย บริจาคนมผง จํานวน 282 ลัง และนม UHT จํานวน 278 ลัง มูลค่า 350,000 บาท และ 2. บริษัท เอฟ-พลัส จํากัด บริจาคผลิตภัณฑ์ผงปรุงรส จํานวน 40 ลัง เพื่อนําไปจัดทําถุงยังชีพสําหรับส่งมอบให้กับกลุ่มเป้าหมายและประชาชนที่เดือดร้อนจากการแพร่ระบาดของโรคติดเชื้อไวรัสโคโรน่า 2019 (โควิด-19) ภายใต้โครงการ พม. ห่วงใย สู้ภัยโควิด ของศูนย์รับบริจาคกระทรวงการพัฒนาสังคมและความมั่นคงของมนุษย์ (พม.)
นายจุติ กล่าวว่า ทั้งนี้ ขอขอบคุณภาคเอกชนที่มอบสิ่งของมาบริจาคในวันนี้ ซึ่งกระทรวง พม. จะเร่งนําไปมอบให้ถึงมือประชาชนกลุ่มเป้าหมายที่ประสบปัญหาความเดือดร้อนโดยเร็วที่สุด เพื่อให้ตรงตามวัตถุประสงค์ของผู้บริจาค และขอเชิญชวนทุกคนร่วมกันบริจาคเงินและสิ่งของ เพื่อช่วยเหลือประชาชนกลุ่มเป้าหมายที่เดือดร้อนและอยู่ในภาวะยากลําบากจากการแพร่ระบาดของโรคโควิด-19 ได้ที่ ศูนย์รับบริจาคกระทรวง พม. บริเวณชั้น 2 อาคารกรมพัฒนาสังคมและสวัสดิการ กระทรวง พม. และโทรศัพท์ 02-659-6476 หรือติดต่อศูนย์ช่วยเหลือสังคม ผ่านสายด่วน พม. โทร. 1300 บริการฟรี 24 ชั่วโมง
รัฐบาลไทย-ข่าวทำเนียบรัฐบาล-“อนุทิน” ควง “ทรงศักดิ์” บินด่วน เร่งกู้วิกฤตขาดน้ำ รพ.สุรินทร์ ก่อนรายงาน ครม.
วันอาทิตย์ที่ 11 สิงหาคม 2562
“อนุทิน” ควง “ทรงศักดิ์” บินด่วน เร่งกู้วิกฤตขาดน้ํา รพ.สุรินทร์ ก่อนรายงาน ครม.
รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยรัฐมนตรีช่วยว่าการกระทรวงมหาดไทย แก้ไขวิกฤตขาดน้ํา ก่อนรายงานคณะรัฐมนตรี พร้อมเร่งขุดบาดาลในโรงพยาบาลสุรินทร์ 8 จุด มีน้ําเพียงพอบริการผู้ป่วย ยืนยันไม่กระทบบริการประชาชน
วันนี้ ( 11 สิงหาคม 2562 ) โรงพยาบาลสุรินทร์ จ.สุรินทร์ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายทรงศักดิ์ ทองศรี รัฐมนตรีช่วยว่าการกระทรวงมหาดไทย ตรวจเยี่ยมโรงพยาบาลสุรินทร์ และให้สัมภาษณ์ว่า ได้รับบัญชาจาก พลเอกประยุทธ์ จันทร์โอชา นายกรัฐมนตรี ให้ลงพื้นที่มาตรวจสภาพภัยแล้งและแก้ปัญหาการขาดแคลนน้ํา ก่อนที่จะนําไปรายงานต่อที่ประชุมคณะรัฐมนตรี ในวันอังคารที่ 13 สิงหาคมนี้ ซึ่งท่านนายกรัฐมนตรีมีแผนจะลงพื้นที่ จ.สุรินทร์ ในวันที่ 19 สิงหาคม นี้
“ผมกับรัฐมนตรีช่วยว่าการกระทรวงมหาดไทย ที่กํากับการทํางานประปาภูมิภาค อยากเห็นทุกอย่างด้วยตาตัวเอง ช่วยแก้ไขปัญหาช่วยประชาชน ก่อนจะนําไปรายงาน ครม. ซึ่งปัญหาภัยแล้ง มีมานานเหมือนเป็นเพื่อนเก่า เราต้องรับมือปัญหาอย่างมีสติ จากนี้เราต้องหาวิธีการคาดการณ์และบริหารสถานการณ์ให้ดี เพื่อผ่านวิกฤตภัยแล้งให้ได้ ที่สําคัญทุกคนต้องร่วมมือกันใช้น้ําอย่างประหยัดด้วย” นายอนุทิน กล่าว
นายอนุทินกล่าวต่อว่า ปัญหาภัยแล้งในครั้งนี้ ได้รับรายงานจากหน่วยราชการและผู้แทนราษฎรว่าเกินกําลังของหน่วยงานท้องถิ่น รัฐบาลจึงได้เข้ามาช่วยแก้ไขปัญหาอย่างเป็นระบบ บูรณาการทํางานร่วมกัน โดยได้รับความร่วมมือจากกระทรวงมหาดไทย หน่วยทหาร ภาคเอกชน รวมทั้งรัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมจะส่งทีมขุดเจาะน้ําบาดาลทันที นอกจากนี้ ได้สั่งการให้โรงพยาบาลทุกระดับมีแผนบริหารจัดการน้ําอย่างยั่งยืน ทั้งการสํารองน้ํา สํารวจแหล่งน้ําสํารอง จัดเตรียมพร้อมทีมแพทย์ พยาบาลยา เวชภัณฑ์ ป้องกันโรคที่มากับภัยแล้ง ซึ่งขณะนี้ยังไม่พบปัญหา ทั้งนี้ ขอความร่วมมือประชาชน ยึดหลัก “กินร้อน ใช้ช้อนกลาง หมั่นล้างมือ”
ด้านนายแพทย์ประพนธ์ ตั้งศรีเกียรติกุล รองปลัดกระทรวงสาธารณสุข กล่าวว่า ในช่วงวิกฤตภัยแล้งโรงพยาบาลได้รับสนับสนุนน้ําจากหน่วยงานต่างๆ อาทิ องค์การบริหารส่วนท้องถิ่น ป้องกันภัยฝ่ายพลเรือน ภาคเอกชน ทําให้มีน้ําใช้ เพียงพอบริการผู้ป่วยในกิจกรรมที่จําเป็น ในการแก้ไขปัญหาระยะยาว ได้ประสานหน่วยทหารได้ช่วยขุดเจาะน้ําบาดาลในโรงพยาบาล 8 บ่อ แล้วเสร็จติดตั้งเครื่องกรองน้ําแล้ว 2 บ่อ คาดว่าจะขุดแล้วเสร็จทั้งหมดในวันที่ 15 สิงหาคมนี้ ซึ่งจะผลิตน้ําได้ 8 แสนลิตรต่อวัน เพียงพอต่อการใช้น้ําใน 1 วัน ซึ่งแต่ละวันมีผู้ป่วยรับบริการแผนกผู้ป่วยนอกกว่า 1,700 คน ผู้ป่วยในวันละ 800 กว่าคน มีบริการห้องผ่าตัด ฟอกไต ไอซียู มีความต้องการใช้น้ําวันละ 8 แสน -1 ล้านลิตร หลังเปิดวอร์รูมและประกาศมาตรการประหยัดน้ํา ลดการใช้น้ําลงได้ ร้อยละ 40-50 เหลือวันละ 6 แสนลิตร ในส่วนน้ําดื่มต้องขอขอบคุณพี่น้องประชาชนที่บริจาคมา จะได้นําไปแจกจ่ายผู้ป่วย ญาติและเจ้าหน้าที่ต่อไป
*********************************** 11 สิงหาคม 2562
รัฐบาลไทย-ข่าวทำเนียบรัฐบาล-ผลการประชุมคณะกรรมการวัคซีนแห่งชาติครั้งที่ 2/2561
วันศุกร์ที่ 11 พฤษภาคม 2561
ผลการประชุมคณะกรรมการวัคซีนแห่งชาติครั้งที่ 2/2561
ที่ประชุมเห็นชอบโครงการนําร่องการบูรณาการการบริหารจัดการวัคซีนรูปแบบใหม่ให้บริการประชาชนได้อย่างเพียงพอและต่อเนื่อง
วันนี้ (11 พฤษภาคม 2561 ) เวลา 09.00 น. ณ ห้องประชุมคณะรัฐมนตรี (เดิม) สํานักเลขาธิการคณะรัฐมนตรี ทําเนียบรัฐบาล พลเอกฉัตรชัย สาริกัลยะ รองนายกรัฐมนตรี เป็นประธานการประชุมคณะกรรมการวัคซีนแห่งชาติครั้งที่ 2/2561 ร่วมกับหน่วยงานที่เกี่ยวข้อง ซึ่งผลการประชุมสรุปสาระสําคัญดังนี้
ที่ประชุมเห็นชอบ โครงการนําร่องการบูรณาการการบริหารจัดการวัคซีนรูปแบบใหม่ โดยการจัดทําโครงการนําร่องการบูรณาการบริหารจัดการ การจัดซื้อและสํารองวัคซีนรูปแบบใหม่ โดยได้คัดเลือกวัคซีนพื้นฐาน 3 ชนิด ที่มีความเสี่ยงสูงต่อการขาดแคลน ได้แก่ (1) วัคซีนโปลิโอชนิดฉีด (IPV) (2) วัคซีนรวมหัด-คางทูม-หัดเยอรมัน (MMR) และ (3) วัคซีนมะเร็งปากมดลูก (HPV) ซึ่งจะแต่งตั้งคณะทํางานติดตามกํากับและประเมินผลที่มีปลัดกระทรวงสาธารณสุขเป็นประธานและให้เริ่มดําเนินการบูรณาการจัดซื้อวัคซีนได้ในปีงบประมาณ 2562 รวมทั้งการนําวัคซีนใหม่มาใช้ในแผนงานสร้างเสริมภูมิคุ้มกันโรค 2 ชนิด สําหรับใช้ในเด็ก ทั่วประเทศ คือ วัคซีนรวมคอตีบ-บาดทะยัก-ไอกรน-ตับอักเสบบี-ฮิบ ภายในปีงบประมาณ 2562 และวัคซีนป้องกันโรคอุจจาระร่วงโรต้า ภายในปีงบประมาณ 2563 เพื่อให้ประเทศไทยมีวัคซีนใช้ในการให้บริการประชาชนอย่างพอเพียงและต่อเนื่อง ทั้งในภาวะปกติและภาวะที่มีการระบาด ซึ่งจะทําให้มีความมั่นคงทางสุขภาพ สังคม และเศรษฐกิจอย่างยั่งยืน
......................................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-รมช.กห. นำคณะเดินทางไปร่วมประชุม รมว.กห. อาเซียน ณ กรุงฮานอย
วันพุธที่ 19 กุมภาพันธ์ 2563
รมช.กห. นําคณะเดินทางไปร่วมประชุม รมว.กห. อาเซียน ณ กรุงฮานอย
พล.ท.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา นรม. และ รมว.กห. มอบหมายให้ พล.อ.ชัยชาญ ช้างมงคล รมช.กห. เป็นผู้แทนนํา ปล.กห. และคณะเดินทางไปร่วมประชุม รมว.กห. อาเซียนอย่างไม่เป็นทางการ
พล.ท.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา นรม. และ รมว.กห. มอบหมายให้ พล.อ.ชัยชาญ ช้างมงคล รมช.กห. เป็นผู้แทนนํา ปล.กห. และคณะเดินทางไปร่วมประชุม รมว.กห. อาเซียนอย่างไม่เป็นทางการ (ADMM Retreat) ระหว่าง ๑๘ – ๑๙ ก.พ.๖๓ ณ กรุงฮานอย สาธารณรัฐสังคมนิยมเวียดนาม
โดยการประชุม ADMM Retreat ปี ๖๓ ที่มีเวียดนามเป็นเจ้าภาพครั้งนี้ ได้กําหนดแนวคิดหลัก คือ การส่งเสริมความร่วมมือเพื่อเสริมความแน่นแฟ้น และความพร้อมต่อการตอบสนองของอาเซียน (Cohesive and Responsive) เพื่อนําไปสู่ประชาคมอาเซียนที่มีประชาชนเป็นศูนย์กลาง และส่งเสริมการดําเนินการเชิงรุกและขีดความสามารถของอาเซียน เพื่อรับมือกับโอกาสและความท้าทายที่เกิดขึ้นจากความเปลี่ยนแปลงในระดับภูมิภาคและระดับโลกที่สําคัญ
โดยจะมีการหารือและแลกเปลี่ยนมุมมองด้านความมั่นคงในภูมิภาค ร่วมกับ รมว.กห.ประเทศสมาชิก เพื่อประเมินและรับมือกับความท้าทายต่างๆในภูมิภาคร่วมกัน และยังเป็นโอกาสในการพบปะและเสริมสร้างความไว้เนื้อเชื่อใจระหว่างกันด้วย
รัฐบาลไทย-ข่าวทำเนียบรัฐบาล-สธ.ไทย สนับสนุน สธ. เมียนมา จัดตั้งหน่วยแพทย์เคลื่อนที่ในรัฐยะไข่
วันศุกร์ที่ 24 สิงหาคม 2561
สธ.ไทย สนับสนุน สธ. เมียนมา จัดตั้งหน่วยแพทย์เคลื่อนที่ในรัฐยะไข่
กระทรวงสาธารณสุขไทย ให้การสนับสนุนกระทรวงสาธารณสุขและกีฬา เมียนมา ส่งแพทย์ไทยพร้อมอุปกรณ์การแพทย์ร่วมจัดตั้งหน่วยแพทย์เคลื่อนที่ เพิ่มการเข้าถึงบริการสุขภาพประชาชนในรัฐยะไข่ และเห็นชอบแผนปฏิบัติการฉบับใหม่ (ปี พ.ศ. 2562 -2564) ภายใต้ข้อตกลงความร่วมมื
กระทรวงสาธารณสุขไทย ให้การสนับสนุนกระทรวงสาธารณสุขและกีฬา เมียนมา ส่งแพทย์ไทยพร้อมอุปกรณ์การแพทย์ร่วมจัดตั้งหน่วยแพทย์เคลื่อนที่ เพิ่มการเข้าถึงบริการสุขภาพประชาชนในรัฐยะไข่ และเห็นชอบแผนปฏิบัติการฉบับใหม่ (ปี พ.ศ. 2562 -2564) ภายใต้ข้อตกลงความร่วมมือด้านสาธารณสุขระหว่างสองประเทศ
วันนี้ (24 สิงหาคม 2561) ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข เป็นประธานร่วมกับนายแพทย์มินท์ ทเว รัฐมนตรีว่าการกระทรวงสาธารณสุขและกีฬา แห่งสาธารณรัฐแห่งสหภาพเมียนมา ในการประชุมทวิภาคีระดับรัฐมนตรีระหว่างประเทศไทยและเมียนมา เพื่อพิจารณาแผนปฏิบัติการปี พ.ศ. 2562 - 2564 (Thailand- Myanmar Bilateral High Officials Meeting on Workplan 2019-2021) ณ โรงแรมชาเทรียม กรุงย่างกุ้ง สาธารณรัฐแห่งสหภาพเมียนมา
ศาสตราจารย์คลินิก เกียรติคุณ นายแพทย์ปิยะสกลกล่าวว่า ความร่วมมือด้านสาธารณสุขระหว่างสองประเทศ ปี พ.ศ. 2562 - 2564 มีกิจกรรมใหม่ที่สําคัญซึ่งอยู่นอกเหนือจากแผนปฏิบัติการดังกล่าว แต่เป็นความต้องการและร้องขอจากเมียนมาเป็นกรณีพิเศษ คือการจัดตั้งหน่วยแพทย์เคลื่อนที่ ( Mobile medical services) เพื่อเพิ่มการเข้าถึงบริการสุขภาพที่จําเป็นของประชาชนในรัฐยะไข่ ของเมียนมา ฝ่ายไทยจะให้การสนับสนุนทีมแพทย์และอุปกรณ์ทางการแพทย์ที่จําเป็นอย่างเต็มที่ แบ่งการดําเนินงานเป็นสองระยะ คือระยะสั้นและระยะยาว โดยระยะสั้นทีมแพทย์ทั่วไปของไทยและเมียนมาร่วมกันจัดตั้งหน่วยแพทย์เคลื่อนที่ลงพื้นที่ให้บริการประชาชนในรัฐยะไข่ นอกจากนี้ ประเทศไทยยังยินดีให้การสนับสนุนแพทย์เฉพาะทางด้านต่าง ๆ เช่น อนามัยแม่และเด็ก โภชนาการ โสต ศอ นาสิก และจักษุวิทยา ไปประจําบางเวลาที่โรงพยาบาลในรัฐยะไข่ตามที่เมียนมามีความประสงค์และร้องขอ ส่วนระยะยาวจะเน้นการพัฒนาศักยภาพเชิงระบบและการพัฒนากําลังคนด้านสุขภาพ คาดว่าจะสามารถดําเนินการได้ในไม่ช้าเนื่องจากได้ส่งทีมสํารวจลงพื้นที่ก่อนหน้านี้แล้ว
นอกจากนี้ รัฐมนตรีทั้งสองฝ่ายได้เห็นชอบต่อแผนปฏิบัติการฉบับใหม่ (ปี พ.ศ. 2562 -2564) ภายใต้ ข้อตกลงความร่วมมือด้านสาธารณสุขระหว่างสองประเทศ 7 ด้าน ได้แก่ การป้องกัน ควบคุมและเฝ้าระวังโรคติดต่อและโรคไม่ติดต่อเรื้อรัง การส่งเสริมความปลอดภัยของอาหารและยา การตรวจทางห้องปฏิบัติการและการควบคุมการติดเชื้อ การพัฒนากําลังคนด้านสุขภาพ การส่งเสริมการแพทย์ดั้งเดิม การส่งเสริมสุขภาพ การพัฒนาระบบการให้บริการสุขภาพแก่ผู้โยกย้ายถิ่น โดยใช้งบประมาณจากรัฐบาลของทั้งสองประเทศและองค์กรระหว่างประเทศที่เป็นหุ้นส่วนเพื่อการพัฒนาสุขภาพ
ศาสตราจารย์คลินิก เกียรติคุณ นายแพทย์ปิยะสกลกล่าวเพิ่มเติมว่า กระทรวงสาธารณสุขไทยพร้อมให้การสนับสนุนการดําเนินงานตามแผนปฏิบัติการฉบับใหม่นี้อย่างเต็มที่ เพื่อเสริมสร้างความมั่นคงด้านสุขภาพที่ยั่งยืนและยกระดับความสัมพันธ์ของทั้งสองประเทศให้แน่นแฟ้นยิ่งขึ้น
********************************* 24 สิงหาคม 2561
รัฐบาลไทย-ข่าวทำเนียบรัฐบาล-นายกฯ ห่วงใยสถานการณ์น้ำท่วมภาคใต้ สั่งติดตามความเดือดร้อนและช่วยเหลือประชาชนเร่งด่วน พร้อมกำชับทุกหน่วยบูรณาการตามแผนเผชิญเหตุ เน้นเข้าถึงผู้ประสบภัยและระบายน้ำออกสู่ทะเล
วันเสาร์ที่ 2 ธันวาคม 2560
นายกฯ ห่วงใยสถานการณ์น้ําท่วมภาคใต้ สั่งติดตามความเดือดร้อนและช่วยเหลือประชาชนเร่งด่วน พร้อมกําชับทุกหน่วยบูรณาการตามแผนเผชิญเหตุ เน้นเข้าถึงผู้ประสบภัยและระบายน้ําออกสู่ทะเล
นายกฯ ห่วงใยสถานการณ์น้ําท่วมภาคใต้ สั่งติดตามความเดือดร้อนและช่วยเหลือประชาชนเร่งด่วน พร้อมกําชับทุกหน่วยบูรณาการตามแผนเผชิญเหตุ เน้นเข้าถึงผู้ประสบภัยและระบายน้ําออกสู่ทะเล
วันที่ 2 ธ.ค.60 พลเอก ประยุทธ์ จันทร์โอชา นายกรัฐมนตรี ห่วงใยสถานการณ์อุทกภัยในพื้นที่ภาคใต้ โดยได้รับรายงานว่าตั้งแต่วันที่ 25 พ.ย. – 1 ธ.ค. 60 เกิดน้ําไหลหลากอันเนื่องมาจากฝนที่ตกหนักติดต่อกันหลายวันใน 9 จังหวัด คือ พัทลุง ตรัง นครศรีธรรมราช ปัตตานี สงขลา นราธิวาส ยะลา สุราษฎร์ธานี และสตูล รวม 84 อําเภอ และประชาชนได้รับผลกระทบ 161,266 ครัวเรือน
“นายกฯ สั่งการไปยังกระทรวงมหาดไทยให้ทุกจังหวัดออกติดตามสํารวจความเดือดร้อนของพี่น้องประชาชนและความเสียหายของสาธารณูปโภค เช่น ถนนหนทาง ไฟฟ้า ประปา และเร่งแก้ไขปัญหาเฉพาะหน้า เพื่อบรรเทาปัญหาให้กับทุกคนโดยเร็วที่สุด”
นอกจากนี้ นายกรัฐมนตรียังได้กําชับให้ทุกหน่วยงาน ได้แก่ ปภ. จังหวัด หน่วยทหาร องค์กรปกครองส่วนท้องถิ่น และหน่วยที่เกี่ยวข้อง บูรณาการให้ความช่วยเหลือผู้ประสบภัยอย่างเต็มที่ตามแผนเผชิญเหตุที่ได้กําหนดไว้ โดยเน้นการเข้าถึงผู้ประสบภัยให้ได้มากที่สุด ซึ่งล่าสุดขณะนี้มีการแจกจ่ายถุงยังชีพอย่างต่อเนื่อง และจัดตั้งศูนย์พักพิงชั่วคราวให้กับผู้ที่ไม่สามารถอาศัยอยู่ในบ้านเรือนของตนเองได้ในทุกจังหวัด
รวมทั้งศูนย์ ปภ. เขตได้ระดมเครื่องจักรกลด้านสาธารณภัย เต็นท์ที่พัก รถผลิตน้ําดื่ม รถไฟฟ้าส่องสว่าง รถสุขาเคลื่อนที่ เรือท้องแบน ให้บริการประชาชน ตลอดจนติดตั้งเครื่องสูบน้ําและเครื่องผลักดันน้ําเพิ่มเติม เพื่อเร่งระบายน้ําออกจากพื้นที่น้ําท่วมขังลงสู่ลําน้ําสายหลักและทะเลต่อไป
“ปริมาณฝนในภาคใต้จะลดลง แต่ยังคงมีฝนตกต่อเนื่องและมีฝนตกหนักบางพื้นที่ จึงขอแจ้งเตือนให้ประชาชนในพื้นที่เสี่ยงภัยยังคงป้องกันและระวังอันตราย เช่น น้ําป่าไหลหลาก หรือน้ําล้นตลิ่งฉับพลัน โดยผู้ที่ประสงค์จะขอความช่วยเหลือจากทางราชการ สามารถติดต่อได้ที่สายด่วนนิรภัย 1784 ตลอด 24 ชม.”
----------------------------------
รัฐบาลไทย-ข่าวทำเนียบรัฐบาล-รมต.นร.สุวพันธุ์ฯ เป็นประธานสักขีพยานในพิธีลงนามบันทึกข้อตกลงความร่วมมือระหว่าง สำนักงานคณะกรรมการคุ้มครองผู้บริโภคกับสำนักงานกองทุนหมู่บ้านและชุมชนเมืองแห่งชาติ
วันพฤหัสบดีที่ 16 สิงหาคม 2561
รมต.นร.สุวพันธุ์ฯ เป็นประธานสักขีพยานในพิธีลงนามบันทึกข้อตกลงความร่วมมือระหว่าง สํานักงานคณะกรรมการคุ้มครองผู้บริโภคกับสํานักงานกองทุนหมู่บ้านและชุมชนเมืองแห่งชาติ
รมต.นร.สุวพันธุ์ฯ เป็นประธานสักขีพยานในพิธีลงนามบันทึกข้อตกลงความร่วมมือระหว่าง สํานักงานคณะกรรมการคุ้มครองผู้บริโภคกับสํานักงานกองทุนหมู่บ้านและชุมชนเมืองแห่งชาติ
พร้อมอบรมสัมมนาเรื่อง “สิทธิผู้บริโภค สิทธิเพื่อความเป็นธรรมในสังคมการบริโภค”
วันนี้ (10 ส.ค. 61) เวลา 09.30 น. ณ ห้องประชุมวายุภักษ์ แกรนด์บอลรูม ชั้น 4 โรงแรมเซ็นทรา บายเซ็นทารา ศูนย์ราชการและคอนเวชั่นเซ็นเตอร์ ถนนแจ้งวัฒนะ กรุงเทพฯ นายสุวพันธุ์ ตันยุวรรธนะ รัฐมนตรีประจําสํานักนายกรัฐมนตรี เป็นประธานในพิธีลงนามบันทึกข้อตกลงความร่วมมือระหว่าง สํานักงานคณะกรรมการคุ้มครองผู้บริโภคกับสํานักงานกองทุนหมู่บ้านและชุมชนเมืองแห่งชาติ พร้อมอบรมสัมมนาเรื่อง “สิทธิผู้บริโภค สิทธิเพื่อความเป็นธรรมในสังคมการบริโภค” โดยมีผู้ร่วมงานประกอบด้วยสมาชิกกองทุนหมู่บ้านและชุมชนเมืองจากทั่วประเทศ จํานวนกว่า 1,000 คน เข้าร่วมงาน
เมื่อรัฐมนตรีประจําสํานักนายกรัฐมนตรี เดินทางมาถึง นายนที ขลิบทอง ผู้อํานวยการสํานักงานกองทุนหมู่บ้านและชุมชนเมืองแห่งชาติ และพลตํารวจตรี ประสิทธิ์ เฉลิมวุฒิศักดิ์ เลขาธิการคณะกรรมการคุ้มครองผู้บริโภค ให้การต้อนรับ
โอกาสนี้ ผู้อํานวยการสํานักงานกองทุนหมู่บ้านและชุมชนเมืองแห่งชาติ กล่าวรายงานถึงวัตถุประสงค์ของการลงนามบันทึกข้อตกลง ฯ ว่า เพื่อให้สมาชิกกองทุนหมู่บ้านและชุมชนเมืองได้รับความรู้เกี่ยวกับกฎหมายว่าด้วยการคุ้มครองผู้บริโภค และสามารถนําไปปฏิบัติพร้อมต่อยอดในการรประกอบธุรกิจให้เกิดศักยภาพและประสิทธิภาพ ซึ่งจะส่งผลดีต่อการรับรู้สิทธิและหน้าที่เกี่ยวกับการคุ้มครองผู้บริโภค สามารถปกป้องและรักษาสิทธิของตนเองได้ดียิ่งขึ้น
จากนั้น รัฐมนตรีประจําสํานักนายกรัฐมนตรีได้กล่าวเปิดในพิธีลงนามข้อตกลงฯ ความตอนหนึ่งว่า “ความร่วมมือในพิธีลงนาม MOU ของสํานักงานคณะกรรมการคุ้มครองผู้บริโภคกับสํานักงานกองทุนหมู่บ้านและชุมชนเมืองแห่งชาติ นับเป็นนิมิตหมายที่ดีในการจุดประกายสร้างความรู้ความเข้าใจที่ถูกต้องเกี่ยวกับสิทธิผู้บริโภค ให้แก่สมาชิกกองทุนหมู่บ้านและชุมชนเมือง ส่งผลดีต่อการพัฒนาคุณภาพชีวิตให้ดีอย่างเป็นรูปธรรม และสามารถนําความรู้ดังกล่าวไปต่อยอดเพื่อถ่ายทอดให้แก่สมาชิกในกลุ่มของตนเอง พร้อมทั้งขยายความร่วมมือไปสู่การสนับสนุนให้สมาชิกกองทุนหมู่บ้านและชุมชนเมือง ให้ผลิตสินค้าบริการที่ถูกต้องตามกฎหมาย พร้อมมีความรับผิดชอบต่อประชาชนผู้บริโภคอย่างเป็นระบบและครบถ้วนมากยิ่งขึ้น”
หลังจากนั้น รัฐมนตรีประจําสํานักนายกรัฐมนตรี ได้เป็นประธานสักขีพยานในพิธีลงนามบันทึกข้อตกลงความร่วมมือระหว่าง สํานักงานคณะกรรมการคุ้มครองผู้บริโภคกับสํานักงานกองทุนหมู่บ้านและชุมชนเมืองแห่งชาติ
พร้อมกันนี้ ผู้บริหาร สทบ.และผู้บริหาร สคบ. ได้เชิญรัฐมนตรีประจําสํานักนายกรัฐมนตรี เยี่ยมชมนิทรรศการผลงานของหน่วยงานทั้งสอง พร้อมพบปะทักทายสมาชิกกองทุนหมู่บ้าน ที่มาร่วมงานและถ่ายภาพร่วมกันด้วยอัธยาศัยอันดี
.......................................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-กรมอนามัย เข้ม Social Distancing ‘บุคคล-องค์กร-ชุมชน’ ลดแพร่เชื้อ COVID-19 [กระทรวงสาธารณสุข]
วันอังคารที่ 7 เมษายน 2563
กรมอนามัย เข้ม Social Distancing ‘บุคคล-องค์กร-ชุมชน’ ลดแพร่เชื้อ COVID-19 [กระทรวงสาธารณสุข]
กรมอนามัย กระทรวงสาธารณสุข แบ่ง 3 ระดับ “บุคคล-องค์กร-ชุมชน” สร้างระยะห่างทางสังคม  หรือ Social Distancing หวังลดการแพร่ระบาดของโรคติดเชื้อไวรัสโคโรนา 2019 (COVID-19)
แพทย์หญิงพรรณพิมล วิปุลากร อธิบดีกรมอนามัย กล่าวว่า การแพร่ระบาดของโรคติดเชื้อไวรัสโคโรนา 2019 (COVID-19) นั้น เกิดจากการสัมผัสผู้ติดเชื้อในระยะใกล้ กระทรวงสาธารณสุขจึงได้มีมาตรการป้องกันการแพร่ระบาดซึ่งนอกเหนือจากการคัดกรองผู้ติดเชื้อที่มาจากพื้นที่ที่มีการระบาด การสอบสวนโรคกลุ่มที่มีการเจ็บป่วยมีลักษณะเป็นกลุ่มก้อน และการให้ผู้ที่มีความเสี่ยงหรือมีประวัติสัมผัสใกล้ชิดผู้ป่วยต้องกักตนเอง 14 วัน (Self-Quarantine) แล้ว การเว้นระยะห่างทางสังคม หรือ Social Distancing เป็นอีกหนึ่งมาตรการที่กระทรวงสาธารณสุขเน้นย้ําเพื่อป้องกันหรือหลีกเลี่ยงการสัมผัสกับเชื้อไวรัสจากคนหนึ่งไปสู่อีกคนหนึ่ง ด้วยการสร้างระยะห่างระหว่างตัวเราเองกับคนอื่น ๆ ในสังคม โดยต้องร่วมมือกันให้ได้ทั้งหมด 80 เปอร์เซ็นต์ ถึงจะสามารถเปลี่ยนเส้นทางการแพร่เชื้อในประเทศไทยให้ลดลงไปได้ โดยที่ตัวเราเองต้องไม่นําเชื้อไปหาคนอื่นและไม่ออกไปรับเชื้อจากบุคคลอื่นที่มีความเสี่ยงเช่นเดียวกัน โดยสามารถแบ่งระดับของการเว้นระยะห่างทางสังคม (Social Distancing) ออกเป็น 3 ระดับ ดังนี้
1)ระดับบุคคลโดยเฉพาะเด็กที่มีอายุต่ํากว่า 5 ปี กลุ่มผู้สูงอายุ และกลุ่มผู้ป่วยที่มีโรคประจําตัว ควรต้องระมัดระวังในการป้องกันตัวเอง ไม่ควรเดินทางออกจากที่พักอาศัย เนื่องจากเป็นกลุ่มที่มีภูมิคุ้มกันค่อนข้างต่ํา อาจทําให้ติดเชื้อได้ง่ายกว่ากลุ่มอื่น ๆ และขอให้งดกิจกรรมในชุมชน โดยยึดถือปฏิบัติตามหลัก 3 ล คือ “ลด เลี่ยง ดูแล” และเว้นระยะห่างจากผู้อื่น 1 - 2 เมตร เพราะเชื้อไวรัสสามารถติดต่อผ่านละอองขนาดเล็กที่มาจากการไอหรือจามได้ รวมทั้งหลีกเลี่ยงการรวมตัวของคนหมู่มาก หลีกเลี่ยงการใช้ขนส่งสาธารณะ ไม่เข้าร่วมกิจกรรมร่วมกับผู้อื่น ลดการออกไปนอกบ้านโดยไม่จําเป็น เช่น การไปงานเลี้ยงสังสรรค์ หรือการไปจ่ายตลาด อาจปรับให้น้อยที่สุดอาทิตย์ละ 1 - 2 วัน
2)ระดับองค์กรควรมีมาตรการเหลื่อมเวลาทํางาน หรือการทํางานที่บ้าน (Work From Home) เป็นวิธีที่ช่วยลดความเสี่ยงในการติดเชื้อ และการแพร่เชื้อจากการเดินทางด้วยขนส่งสาธารณะที่มีความแออัดในช่วงชั่วโมงเร่งด่วนเป็นการป้องกันการแพร่เชื้อทั้งภายในและภายนอกที่ทํางานได้ ด้วยการอยู่ที่บ้าน ทําความสะอาดบ้าน และไม่นําเชื้อโรคเข้าบ้าน และสําหรับผู้ที่ต้องเดินทางออกจากบ้านเป็นประจํา เมื่อกลับเข้าบ้านควรล้างมือทันที หลังจากนั้นควรเปลี่ยนชุดอาบน้ําชําระร่างกาย และแยกซักเสื้อผ้าที่สวมใส่ในวันนั้นด้วย
และ3) ระดับชุมชนการเข้าร่วมกิจกรรมทางสังคม ควรลดหรืองดกิจกรรมต่าง ๆ หรือหากไม่สามารถงดหรือเลื่อนได้ เช่น งานศพ ควรลดจํานวนของผู้ที่มาร่วมงาน จัดเก้าอี้ หรือสถานที่ให้อยู่ห่างกันพอสมควร และจัดพื้นที่สําหรับล้างมือหรือเจลแอลกอฮอล์ให้ผู้ที่มาร่วมงาน โดยทุกคนต้องสวมหน้ากากผ้าหรือหน้ากากอนามัย รวมทั้งพยายามให้ช่วงเวลาที่จัดงานให้สั้นที่สุดเท่าที่จําเป็น และลดกิจกรรมที่อาจมีการสัมผัสระหว่างกันลง ส่วนสถานที่ที่ยังเปิดบริการ เช่น สถานีขนส่ง ขนส่งสาธารณะ ตลาด ผู้ดูแลสถานที่เหล่านี้ควรปฏิบัติตามแนวทางสุขาภิบาลและอนามัยสิ่งแวดล้อมอย่างเคร่งครัด เพื่อให้ประชาชนเว้นระยะห่างระหว่างตัวเองและผู้อื่น” แพทย์หญิงพรรณพิมล กล่าว
***
ศูนย์สื่อสารสาธารณะ/ 4 เมษายน 2563